適安齋
作者：牟巘
朝代：宋

paragraphs: 天圓如旋磨，萬古幾曾息。
日轂環之走，西墜俄東出。
聖賢法天運，所以長汲汲。
大禹生胼胝，孔弗遑煖席。
客寢何太康，人或規不及。
亦有功名者，齋內運甓百。
不放身暫閒，苦欲勞筋骨。
如何適安齋，燕處甘暇佚。
此齋匪侈麗，易安取容膝。
竹几對藜牀，左右置書冊。
有時值佳友，從容遂竟日。
體適任屈伸，意適任語默。
惟其適之安，適且忘吾適。
向來孤山老，保此踰耄耋。
以安遺子孫，此計固已得。
人生天地間，何事非吾職。
夜思晝所爲，然後安可即。
况君抱修能，當念踵前業。
相期在萬里，無從守一室。
精義以致用，龍蛇豈其蟄。